Steve Biko se brief kom onder die hamer in AmerikaSteve Biko (Foto via ANA) ŉ Brief, wat deur die menseregteaktivis Steve Biko onderteken is oor die afsterwe en ondersoek van die Black Consciousness Movement (BCM)-lid Mapetla Mohapi, sal Donderdag in Amerika op ŉ veiling aangebied word. Nate D Sanders-afslaers, gebaseer in Los Angeles, het in ŉ verklaring gesê die bod vir die brief wat Biko uit King Williams Town op 12 Januarie 1977 geskryf het, begin by $3 000 (ongeveer R43 000). Die maatskappy, wat homself beskryf as “ŉ aanlyn leier vir veilings wat handtekeninge, memorabilia, geskiedkundige dokumente, kuns, boeke en meer insluit”, het nie gesê hoe dit die brief bekom het of hoe die egtheid daarvan bevestig is nie. Die Suid-Afrikaanse regering het in daardie tyd Biko verbied om King William’s Town te verlaat, omdat dit die BCM as ŉ bedreiging beskou het en wou Biko verhoed om anti-apartheidsbedrywighede oor die land heen te organiseer. Biko versoek in die brief toestemming om met Mohapi se prokureurs te vergader oor sy ondersoek, aangesien hy die vorige jaar in polisieaanhouding gesterf het. “Die prokureur, wat die Mohapi-familie in hierdie verband verteenwoordig, het my versoek om beskikbaar te wees vir konsultasies op 16 Januarie, en om die ondersoek by te woon wat vir 17 en 18 Januarie geskeduleer is,” lui die brief. “Vergun my asseblief die toestemming om die perseel van die landdroshof in King William’s Town te betree op die betrokke dae, en om die ondersoek by te woon, wat iewers in King William’s Town sal plaasvind. Ek weet nog nie waar mnr. Mxenge beplan om die konsultasies te reël nie.” Biko het egter op 12 September 1977 gesterf. Die brief wat op die veiling aangebied sal word (Foto via ANA)